Dom Sărmadžieva

Dom Sărmadžieva (bulh. Къща на Сърмаджиев – Kăšta na Sărmadžiev), v súčasnosti známa ako Rezidencia tureckého veľvyslanectva (bulh. Резиденция на Турското посолство – Rezidencija na Turskoto posolstvo) je dom zo začiatku 20. storočia, ktorý sa nachádza v meste Sofia v Sofijskej oblasti v juhozápadnom Bulharsku. Budova má pridelený štatút kultúrnej pamiatky národného významu. Iné názvy Budova je známa aj ako Dom doktora Sărmadžieva (bulh. Къща на доктор Сърмаджиев – Kăšta na doktor Sărmadžiev), alebo Dom advokáta Sărmadžieva (bulh. Къщата на адвокат Сърмаджиев – Kăštata na advokat Sărmadžiev). Lokalita Dom Sărmadžieva sa nachádza v centrálnej časti mesta Sofia v rajóne Sredec na ulici „bulevard Car Osvoboditel“ (bulh. булевард „Цар Освободител“, doslova bulvár cára Osloboditeľa) č. 19 na križovatke s ulicou „Krakra“ (bulh. улица „Кракра“). Dejiny Dom bol postavený v roku 1903 ako rodinný dom pre potreby doktora práv a diplomata Charalampiho Sărmadžieva. V roku 1908 zomrel advokát Sărmadžiev a o niečo neskôr aj jeho dcéra. Sărmadžievova manželka následne aj so štyrmi synmi žila v dome do roku 1914, keď ho prenajala predstaviteľstvu Osmanskej ríše. Predstaviteľstvo Osmanskej ríše budovu začalo využívať ako rezidenčné sídlo a napokon v roku 1916 budovu odkúpilo do svojho vlastníctva. Do roku 1977, keď bola postavená nová budova tureckého veľvyslanectva na bulváre Levski, sa veľvyslanectvo nachádzalo práve v Sărmadžievovom dome. Po presťahovaní veľvyslanectva ostala majetkom Turecka a začala sa využívať ako rezidenčná budova. V roku 1998 bol budove udelený štatút kultúrnej pamiatky národného významu. V súčasnosti je budova stále majetkom tureckého veľvyslanectva a využíva sa ako rezidencia tureckého veľvyslanca. Charakteristika Budova je pokladaná za jeden z najkrajších obytných domov v Sofii postavených na začiatku 20. storočia. Autorom stavby je viedenský architekt Friedrich Grünanger. Typovo sa stavba podobá sofijskému domu Jablanského, ktorý je taktiež Grünangerovým dielom. Dom bol postavený v novobarokovom slohu s prvkami neorenesancie a rokoka. Vyznačuje sa bohato zdobenými fasádami s ozdobnými balkónmi, rímsami, množstvom sochárskych elementov a polkruhovým frontónom na prednej fasáde. Štatút a dôvod pamiatkovej ochrany Kategória: kultúrna pamiatka národného významu Rok vyhlásenia: 1998 Dôvod pamiatkovej ochrany: architektonicko-staviteľská a umelecká hodnota budovy Galéria Referencie Iné projekty Commons ponúka multimediálne súbory na tému Dom Sărmadžieva